  Майя Бывальцева Ижысь кун эм акдеми 85 ар тырмонзэ пусйиз. Сӥё-дано ужрад туннэ, 17-тӥ коньывуонэ, ортчиз, ивортэ Удмуртиысь дышетонъя но тодосъя министерстволэн пресс-службаез. 85 ар ӵоже вылӥ дышетсконни пӧртэм ӧръёсъя 26 сюрслэсь трос эмчиосты дасяз. 2018-тӥ арын академилэн ваньмаз сямен факультетъёсаз пырон понна туж бадӟым вожвылъяськон вал. Котьку сямен уката трос мылкыд карисьёс луо «Стоматология» но «Лечебное дело» ӧръёсын. Министерстволэн ивортоназ пусъемын, дышетсконниез йылпумъям егитъёс Россиын но СНГ-е пырись кунъёсын гинэ ӧвӧл, быдэс дуннеын азинлыко ужало шуыса. Академия тужгес умой ӧнерчиосты дася кардиология, педиатрия, пуш висёнъёс, хирургия, суд эмтодос но мукет ӧръёсъя. 85 ар тырмонзэ пусъён азьын Ижысь эм академия азинсконъя выль стратегизэ кылдытӥз но юнматӥз. Отын пусъем валтӥсез ужпум – туала но ӝог азинскись дышетон юрт луон, мукет вылӥ дышетсконниослэн но калыккуспо огазеяськонъёсы пыриськон, ужъя рынокын кулэ луись вылӥ быгатонлыкъёсын ӧнерчиосты дасян. Юбилеез сӥё-дано пусъён ужрадын академиын ужасьёсты Удмуртиысь Кун Кенешлэн, Тазалыкез утёнъя министерстволэн, Дышетонъя но тодосъя министерстволэн, Ижкар муниципал кылдытэтлэн, Ижысь Октябрь ёрослэн администрациезлэн но Ижысь кун эм академилэн Данъян грамотаосыныз пусйизы.  Тегъёс: Тазалык Дышетон Ижкар Удмуртия ИГМА эмчиос  